**Επίκληση στο συναίσθημα του δέκτη**

Χρησιμοποιείται ως τρόπος πειθούς προκειμένου ο πομπός να προκαλέσει στο δέκτη συναισθήματα που θα τον εξωθήσουν σε επιθυμητές στάσεις και αποφάσεις. Για να διεγείρει τα συναισθήματα αυτά ο πομπός χρησιμοποιεί την **περιγραφή, την αφήγηση, την ειρωνεία και το χιούμορ.**

Εκτός, όμως, από τα τέσσερα προηγούμενα μέσα, επίκληση στο συναίσθημα μπορεί να υπολανθάνει και όταν χρησιμοποιείται συγκινη­σιακά φορτισμένος λόγος. Κάτι τέτοιο είναι δυνατό να εξασφαλιστεί τα εξής μέσα:

→ **Λέξεις και φράσεις που παραπέμπουν στον κόσμο των** αξιών (π.χ. «πατρίς - θρησκεία - οικογένεια», «κράτος δικαίου», «λαός», «πα­τρίδα», «ανθρώπινα δικαιώματα» κ.λπ.)· Για να προξενήσει ο πο­μπός τα κατάλληλα συναισθήματα, συνδέει τέτοιες έννοιες είτε με την υπόσχεση της εκπλήρωσης τους είτε με την απειλή της στέρη­σης τους (κινδυνολογία, τρομολαγνεία).

 → Ποιητική λειτουργία του λόγου και χρήση σχημάτων λόγου (εικό­νες, παρομοιώσεις, μεταφορές, ρητορικές ερωτήσεις, επαναλήψεις λέξεων και φράσεων κ.λπ.), που καθιστούν το λόγο παραστατικό­τερο.

 → Ειδική χρήση της στίξης. Ο συντάκτης ενός κειμένου, μέσα από τα σημεία στίξης, σχολιάζει όσα γράφει, ενώ, ταυτόχρονα, παρέχει και «οδηγίες» στον αναγνώστη για τον τρόπο με τον οποίο οφείλει να διαβάσει το κείμενο. Η κατάλληλη, λοιπόν, χρήση των σημείων στίξης είναι δυνατό να διεγείρει πλήθος συναισθημάτων στο δέκτη (θαυμασμό, έκπληξη, αποστροφή κ.λπ.).

 → Συχνή χρήση της προστακτικής ή της ευχετικής υποτακτικής.

 → Χρήση **α' και β' προσώπου , ρητορικές ερωτήσεις** κ. λπ.

Παράδειγμα συγκινησιακά φορτισμένου λόγου

Στην τελευταία έκθεση της Unicef περιλαμβάνονται συγκλονιστικά στοιχεία για την κα­τάσταση των παιδιών στον κόσμο. Εκατομμύρια παιδιά στερούνται ικανοποιητική στέγα­ση, νερό, υπηρεσίες υγείας, σχολείο, φαγητό κ.λπ. [λέξεις - αξίες]

Αυτά τα εκατομμύρια αφορούν αθώες ψυχούλες, [ποιητική λειτουργία] Αν προσθέ­σουμε και τους γονείς τους μπορούμε να έχουμε την εικόνα της ντροπής, [μεταφορά] δημιούργημα του τσουνάμι της παγκοσμιοποίησης! [μεταφορά - ειδική χρήση της στίξης] Σχεδόν δύο εκατομμύρια παιδιά σκοτώθηκαν σε πολέμους και τοπικές συγκρούσεις που προκάλεσαν άνθρωποι. Πόσοι συγκινήθηκαν; Ποια βοήθεια προσφέρθηκε στους γονείς τους; Επιδεικνύουμε την ανθρωπιά και την αλληλεγγύη μας [λέξεις - αξίες] μόνο στα θύματα των φυσικών καταστροφών και αγνοούμε τα δικά μας θύματα; [ρητορικά ερω­τήματα]

Η κοινωνία της ευημερίας και της κατανάλωσης έχει καθιερώσει πλήθος εορτές για να τιμήσει τη μάνα, το παιδί, τον πατέρα, τον έρωτα κ.ά. [λέξεις - αξίες] Μήπως τις ημέ­ρες των Χριστουγέννων, [λέξη που παραπέμπει στο θρησκευτικό συναίσθημα] ημέ­ρες χαράς και αγάπης, πρέπει να καθιερωθεί μια εκστρατεία ανάλογη αυτής που ζήσαμε αυτές τις ημέρες για τα παιδιά του λεγομένου Τρίτου Κόσμου; [ρητορικό ερώτημα] Ας γίνουμε [ευχετική υποτακτική] οι πρωτοπόροι της παγκόσμιας ανθρωπιάς και αλληλεγ­γύης. Αποδείξαμε ότι μπορούμε, [α' πρόσωπο]

**Βήματα** **τεκμηρίωσης** (Μεθοδολογία)

 Όταν κρίνουμε ότι ο συγγραφέας επικαλείται το συναίσθημα του δέκτη,για να τεκμηριώσουμε την απάντηση μας σε σχετική ερώτηση, χρειάζεται να παρουσιάσουμε:

* Ποια συναισθήματα επιχειρεί να προξενήσει στο δέκτη;
* Ποια μέσα επίκλησης στο συναίσθημα μετέρχεται ο πομπός (πε­ριγραφή, αφήγηση, ειρωνεία, χιούμορ, συγκινησιακά φορτισμένο λόγο);
* Σε ποια σημεία του κειμένου εμφανίζονται αυτά τα μέσα;